Predkladacia správa

	Minister zahraničných vecí predkladá na rokovanie vlády návrh na ukončenie platnosti Zmluvy o priateľstve a spolupráci medzi Československou republikou a Čínskou ľudovou republikou, podpísanej  dňa 27. marca 1957 v Pekingu, vo vzájomných vzťahoch medzi Slovenskou republikou a Čínskou ľudovou republikou.	

	Slovenská republika po rozdelení Českej a Slovenskej Federatívnej Republiky sukcedovala do všetkých mnohostranných a dvojstranných medzinárodných zmlúv, ktorými bola ČSFR viazaná. Sukcesia sa uskutočnila v súlade s článkom 153 Ústavy SR a Vyhlásením NR SR zo dňa 3. decembra 1992, v zmysle čoho sa Slovenská republika považuje od 1. januára 1993 za viazanú týmito zmluvami. 

	Na základe medzinárodných zvyklostí prebieha od roku 1993 proces posudzovania vzájomnej zmluvnej základne s jednotlivými štátmi sveta, pri ktorom sa potvrdzuje platnosť dvojstranných medzinárodných zmlúv a zároveň ukončuje platnosť tých medzinárodných zmlúv, ktoré sú už neaktuálne, resp. prekonané v dvojstranných vzťahoch.

 	Československá socialistická republika v 60-tych a 80-tych rokoch uzavierala s niektorými krajinami vtedajšieho socialistického spoločenstva zmluvy o priateľstve a spolupráci, ktorých obsahom boli najmä všeobecné záväzky politickej povahy. Podobné zmluvy uzavrela Československá republika v rokoch 1960-1988 s Afganistanom, Etiópiou, Indonéziou, Jemenom, Kambodžou, KĽDR, Laosom, Líbyou, Mongolskom, Sýriou a Vietnamom, ktorých platnosť už bola počas existencie SR ukončená.

	Vzhľadom na zmenené spoločensko-politické podmienky a zahraničnopolitickú orientáciu Slovenskej republiky so zameraním na integráciu do transatlantických štruktúr Ministerstvo zahraničných vecí SR využíva revíziu zmluvnej základne aj na ukončenie platnosti týchto politických zmlúv s niekdajšími socialistickými štátmi, z ktorých mnohé sú priamo v rozpore so záväzkami SR vyplývajúcimi z pripravovaného vstupu do NATO a EÚ. V súlade so súčasnou zahraničnopolitickou orientáciou SR sa rozvíjajú vzájomné dvojstranné vzťahy s týmito krajinami odvetvovými zmluvami z oblasti hospodárstva, dopravy, kultúry a pod. Dvojstranné politické zmluvy Slovenská republika v súčasnosti už neuzaviera (výnimkou sú susedné štáty, príp. ďalšie európske štáty), ale naopak uprednostňuje právne zakotvenie politickej spolupráce na multilaterálnom základe v rámci OSN a iných medzinárodných organizácií. 

	Medzi takýto typ prekonanej politickej zmluvy patrí i Zmluva o priateľstve  a spolupráci medzi Československou republikou a Čínskou ľudovou republikou (Peking, 27. marca 1957). Táto zmluva obsahuje prekonané formulácie o bratskej spolupráci, záväzok radiť sa o všetkých dôležitých medzinárodných otázkach, ako aj iné záväzky, ktoré sú nezlučiteľné so súčasnými či očakávanými budúcimi záväzkami SR vyplývajúcimi s pripravovaného vstupu do EÚ a NATO.

	Ukončeniu Zmluvy o priateľstve a spolupráci medzi Československou republikou a Čínskou ľudovou republikou (Peking, 27. marca 1957) predchádzali vzájomné konzultácie medzi slovenskou a čínskou stranou, počas ktorých bol vyjadrený súhlas oboch strán s ukončením platnosti tejto Zmluvy. Bolo dohodnuté, že ukončenie platnosti bude, po zavŕšení príslušného vnútroštátneho procesu, potvrdené výmenou nót. Keďže ide o zmluvu, ktorá má charakter prezidentskej medzinárodnej zmluvy, na ukončenie jej platnosti je podľa článku 86 písm. d) Ústavy Slovenskej republiky potrebné schválenie prezidentom Slovenskej republiky po predchádzajúcom vyslovení súhlasu Národnej rady Slovenskej republiky. 

	Počas konzultácii medzi slovenskou a čínskou stranou bolo zároveň dohodnuté prijať spoločné vyhlásenie, ktoré by malo byť prejavom vôle oboch štátoch pokračovať v priateľských vzťahoch a v prehlbovaní vzájomného porozumenia a posilnenia spolupráce vo všetkých oblastiach. Spoločné vyhlásenie medzi Slovenskou republikou a Čínskou ľudovou republikou nie je súčasťou tohto materiálu, pretože nemá zmluvnoprávny charakter, ale charakter politickej deklarácie, ktorá neobsahuje medzinárodnoprávne záväzky.